Henriette Kjær (KF), 2011-03-03:
Da vores ordfører, fru Helle Sjelle, ikke kan være til stede, har jeg lovet at holde hendes tale.
OSCE er på mange områder en meget vigtig organisation, også selv om kendskabet til den desværre ikke er lige stort hos alle.
Organisationen har siden 1970'erne varetaget en række væsentlige internationale funktioner ved at samle de relevante aktører.
OSCE's formål er at sikre konfliktforebyggelse, krisestyring og genopbygning.
Det gælder først og fremmest inden for militær sikkerhed, men også i stigende grad økonomisk, miljømæssig og menneskelig sikkerhed.
I dag drøfter OSCE alt fra militær nedrustning til menneskerettigheder og demokratisering.
Med udviklingen af OSCE's ansvarsområder er OSCE i mine øjne en unik organisation – en organisation, der skaber fundamentet for et frugtbart forum, hvor store lande som USA og Rusland kan mødes med mindre lande som Danmark.
Vi Konservative synes, at fordelene ved OSCE er mange.
Organisationen står for at samle 56 lande fra hele den nordlige halvkugle, i anerkendelse af at samtale og dialog er den sikreste vej frem.
OSCE's største force er, at den bygger på blød magt, men den manglende forpligtelse, som kendetegner blød magt, er jo også dens akilleshæl.
Ulempen illustreres ved, at enighed kan være vanskelig og tidkrævende at opnå.
Ser vi tilbage på det sidste år, står den delvise succes ved topmødet i Kazakhstan som et eksempel på vanskelighederne ved konsensusdannelse.
Men den uundgåeligt største udfordring det seneste år har været situationen i Hviderusland.
Det er beklageligt, at Hviderusland har meldt sig ud af OSCE-samarbejdet.
Fastholdelse af OSCE-kontorer i de respektive lande er et vigtigt element i et stærkt OSCE.
Derfor mener vi Konservative, at det er vigtigt, at vi i fremtiden har fokus på Hviderusland; uanset besværlighederne i Hviderusland er det bedre at føre dialog med landet frem for at isolere det.
Det sidste års tid har dog samlet set budt på langt flere succeser end problemer, og jeg vil i dag blot nævne tre af dem: For det første har OSCE afholdt sit første topmøde siden 1999.
Det store topmøde i Astana var ikke udelukkende en succes, men trods alt en stor begivenhed i OSCE.
Topmødet løb ind i problemer grundet markante meningsforskelle landene imellem.
Der blev som konsekvens heraf ikke produceret nogen handlingsplan og dermed ikke noget konkret grundlag for implementering.
Astanaerklæringen har slået fast, at menneskerettigheder og fundamentale frihedsrettigheder ikke blot berører staters indre anliggender, men hele OSCE.
Og det er en markant styrkelse af den menneskelige dimension i OSCE's arbejde.
For os Konservative er det en vigtig sejr, som fremover vil gøre udfordringer med f.eks. Hviderusland nemmere at håndtere.
For det andet er beslutningen om opdateringen af Wiendokumentet en vigtig milepæl.
Wiendokumentet handler i al sin enkelhed om tillids- og sikkerhedsskabende foranstaltninger.
Som udenrigsministeren har redegjort for, er processen allerede gået i gang, og den ser ikke ud til at volde store problemer.
Vi Konservative mener, at det styrkede samarbejde er et vigtigt skridt på vejen mod militær stabilitet.
For det tredje og sidste har OSCE's varetagelse af valgobservationer været central.
2010 har været et travlt valgår, og specielt valgene i Hviderusland og Kirgisistan har været af stor betydning.
OSCE's indsats hjælper til at skabe stabilitet og sikrer demokratisk udvikling.
Vi Konservative er stolte af, at Danmark støtter stærkt op om valgobservationsopgaven.
På samlet OSCE-niveau var der i 2010 mere end 1.000 flere OSCE-valgobservatører end året før, og det er glædeligt, idet det er min klare opfattelse, at OSCE's tilstedeværelse både er til gavn og glæde for befolkningen.
Endnu en gang har organisationen vist, at man kan komme langt med dialog og samtale.
Det sidste år har da også vist, at der er store udfordringer fremover.
I 2011 bør fokus specielt være på at gennemføre opdateringen af Wiendokumentet samt at følge og understøtte udviklingen af menneskerettigheder og demokrati i Hviderusland.
Samlet set mener vi Konservative, at OSCE fortjener Danmarks fortsatte opbakning.
OSCE er inde i en god udvikling, og det bør vi støtte op om.